MusAS Sagunt tanca l'edició de 2020 amb el concert ‘El Siglo de Oro’ del projecte Lookingback del multi instrumentista alemany Andreas Prittwitz
03 de novembre 2020

  

![](/media/np0cylvo/98c_lookingback-1.jpg)  
  

Divendres, 6 de novembre, el festival de música antiga MusAS Sagunt arriba a la final de l'edició de 2020 amb la posada en escena de _El Siglo de Oro_ de Lookingback, un projecte que aporta la visió personal del multi instrumentista alemany Andrea Prittwitz sobre la música antiga o romàntica i el jazz, amb la convivència d'instruments antics i elements moderns, però no per això, transgressors, com la improvisació i la utilització dels instruments de vent com el clarinet i saxofon. El concert podrà gaudir-se de manera gratuïta i amb aforament limitat amb mesures de seguretat sanitària a la Casa de Cultura Capellà Pallarés a partir de les 19.30 hores.

  

Fa 12 anys que va començar a caminar este projecte experimental amb el qual Prittwitz busca eliminar les barreres entre la música antiga i l'actual aplicant instrumentacions modernes i fent ús de la improvisació en obres del repertori més tradicional. En esta ocasió, tornarà la mirada cap al Segle d'Or espanyol a través de la seua particular interpretació. Es tracta de la posada en escena del quart disc d'este cicle, després d'haver dedicat altres tres a l'obra del Renaixement, del Barroc i a Chopin.

  

Per primera vegada, Prittwitz farà ús de la veu, de la mà de la soprano Isabel Álvarez. També hi participen Ramiro Morales, amb el arxillaüt i la guitarra barroca; Roberto Terrón, al contrabaix i Luis Fernández, qui té un important pes en la concepció del disc gràcies al seu sintetitzador i que, a més, farà una intervenció vocal en l'última de les peces.

  

L'autor que més presència té és Juan Hidalgo, de qui escoltarem peces com _Ay, que me río de amor_, festiva on n'hi haja i que dona inici al concert, _Esperar, sentir, morir, ¿Quién es amor?_, amb una dilatada improvisació inicial a càrrec de la flauta que es torna en un duo amb la soprano; _Peinándose estaba un olmo, La noche tenebrosa, Ay, amor_, _Trompicábalas amor_, amb una llarga introducció instrumental lliure, de caràcter improvisatori. Així mateix interpretaran una particular versió de _Ojos, pues me desdeñáis_ y _No piense Menguilla_, totes dos de José Marín, i de la cèlebre _Sé que me muero de amor_, de Lully.

  

Durant el concert, interpretaran dos peces purament instrumentals que són, a més, les que es presten a una major experimentació: _Ay que sí_, de nou d'Hidalgo, on Prittzwitz juga amb el sintetitzador i el saxofon, i _Jácaras_ de Gaspar Sanz, on portarà més al límit del llenguatge i l'ús dels instruments. El gran final ve amb _La Chacona_, de Juan Arañés, de la qual ens oferirà una de les versions més interessants del concert, amb una suggeridora mescla de ritmes i textures.

  

El projecte Lookingback existix en diverses formacions, des del duo amb Daniel del Pi fins a la Lookingback Baroque Orchestra, orquestra de cambra formada per solistes de l'Orquestra Nacional d'Espanya i l’Orquestra Simfònica d'RTVE. Actualment té quatre enregistraments _Over the Renaissance_, _Over The Baroque_, _El Siglo de Oro_ i _Over Chopin_.

  

Andreas Prittwitz va ser nominat, amb Eduardo Paniagua, Plácido Domingo i Josep Carreras al premi al Millor Intèrpret de Música Clàssica de 2009 en els Premis de la Música que atorga l'Acadèmia de la Música. El projecte Lookingback va rebre en 2015 el Premi Serondaya a la innovació cultural que atorga l'Associació Cultural Serondaya Cenera-Mieres.

  

Lookingback s'ha representat amb programes tant purament barrocs com amb la seua fórmula jazzística en nombrosos concerts i festivals, com ara el Festival Internacional de Santander, el Festival de Música Antiga del Pirineu, l'Auditori Nacional de Madrid o la Setmana de Música Antiga de Gijón 2014 entre molts altres. En televisió han estat en programes com _El Club del Pizzicato_, amb Ara Malikian, _El Conciertazo_,  _Programa de Mano_ en TVE o _Concierto Únicos_ d'Antena 3.

  

*   [](http://www.facebook.com/sharer.php?u=https://aytosagunto.es/va/actualitat/musas-sagunt-tanca-l-edicio-de-2020-amb-el-concert-el-siglo-de-oro-del-projecte-lookingback-del-multi-instrumentista-alemany-andreas-prittwitz/ "Facebook")
*   [](http://twitter.com/share?url=https://aytosagunto.es/va/actualitat/musas-sagunt-tanca-l-edicio-de-2020-amb-el-concert-el-siglo-de-oro-del-projecte-lookingback-del-multi-instrumentista-alemany-andreas-prittwitz/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/musas-sagunt-tanca-l-edicio-de-2020-amb-el-concert-el-siglo-de-oro-del-projecte-lookingback-del-multi-instrumentista-alemany-andreas-prittwitz/ "Linked In")
*   [](mailto:?body=https://aytosagunto.es/va/actualitat/musas-sagunt-tanca-l-edicio-de-2020-amb-el-concert-el-siglo-de-oro-del-projecte-lookingback-del-multi-instrumentista-alemany-andreas-prittwitz/)